b'\n_START_ARTICLE_\nMartha Gellhorn\n_START_PARAGRAPH_\nMartha Gellhorn (8. marraskuuta 1908 \xe2\x80\x93 15. helmikuuta 1998) oli yhdysvaltalainen kirjailija ja journalisti. H\xc3\xa4n  oli 1900-luvun kuuluisimpia kirjeenvaihtajia, joka raportoi l\xc3\xa4hes kaikista 60 vuotta kest\xc3\xa4neen uransa aikana tapahtuneista merkitt\xc3\xa4vist\xc3\xa4 konflikteista eri puolilla maailmaa. H\xc3\xa4n oli naimisissa kirjailija Ernest Hemingwayn kanssa vuosina 1940\xe2\x80\x931945.\n_START_SECTION_\nUra ja el\xc3\xa4m\xc3\xa4\n_START_PARAGRAPH_\nGellhornin kuuluisien reportaasien sarja alkaa Yhdysvaltain lamakaudesta 1930-luvulla. Sen j\xc3\xa4lkeen h\xc3\xa4n kirjoitti Espanjan sis\xc3\xa4llissodasta, Adolf Hitlerin noususta ja T\xc5\xa1ekkoslovakian valtauksesta. Toisen maailmansodan aikana h\xc3\xa4n kirjoitti Suomen talvisodasta, Hongkongista, Burmasta, Singaporesta ja Isosta-Britanniasta k\xc3\xa4sin. My\xc3\xb6hemmin h\xc3\xa4n kirjoitti Vietnamin sodasta, Kuuden p\xc3\xa4iv\xc3\xa4n sodasta ja Keski-Amerikan sis\xc3\xa4llissodista. 1960-luvulla h\xc3\xa4n vietti paljon aikaa Afrikassa, osti talon Keniasta ja asui vuoroin siell\xc3\xa4, vuoroin Lontoossa. 81-vuotiaana h\xc3\xa4n matkusti Panamaan ja kirjoitti Yhdysvaltain interventiosta. _NEWLINE_Gellhorn julkaisi my\xc3\xb6s kaunokirjallisia teoksia, jotka usein liittyiv\xc3\xa4t h\xc3\xa4nen raportoimiinsa paikkoihin ja tilanteisiin. _NEWLINE_Gellhorn yst\xc3\xa4vystyi toisen tunnetun toimittajan John Pilgerin kanssa. Gellhorn oli vaikuttunut Pilgerin Vietnamin sodasta kertovista kirjoituksista ja kirjoitti Pilgerille kirjeen, jossa kertoi mielipiteens\xc3\xa4. He tapasivat kuitenkin vasta kolme vuotta kirjeen l\xc3\xa4hett\xc3\xa4misen j\xc3\xa4lkeen. On sanottu ett\xc3\xa4 jo ensitapaamisessa Pilger ja Gellhorn olivat samaa mielt\xc3\xa4 l\xc3\xa4hes kaikesta, paitsi Israelin ja Palestiinan konfliktista. Gellhorn tunnettiin voimakkaana Israelin puolustajana ja Pilger ohjasi keskustelun muihin aiheisiin._NEWLINE_Gellhorn teki itsemurhan 89-vuotiaana, taisteltuaan pitk\xc3\xa4\xc3\xa4n sy\xc3\xb6p\xc3\xa4\xc3\xa4 ja sokeutumista vastaan.\n_START_SECTION_\nMartha Gellhorn Prize\n_START_PARAGRAPH_\nGellhornin nime\xc3\xa4 kantava journalismipalkinto luovutetaan toimittajalle, joka haastaa vakiintuneet k\xc3\xa4yt\xc3\xa4nn\xc3\xb6t ja yleisesti hyv\xc3\xa4ksytyt olettamukset. Palkinnon ovat saaneet mm. Hala Jaber (Sunday Times), Michael Tierney (Glasgow Herald), Robert Fisk (The Independent), Ghaith Abdul Ahad (The Guardian), Patrick Cockburn (The Independent), Chris McGreal (The Guardian), Geoffrey Lean(The Independent) ja Nick Davies (The Guardian).\n_START_SECTION_\nPopulaarikulttuurissa\n_START_PARAGRAPH_\nGellhornin ja Hemingwayn suhteesta kertoo HBO:n tuottama draama Hemingway & Gellhorn (2012), jonka p\xc3\xa4\xc3\xa4rooleissa ovat Nicole Kidman Gellhornina ja Clive Owen Hemingwayna.'